BEGRUNDELSE

1. BAGGRUND FOR FORSLAGET

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionen den 13. februar 2014 anmodede Rumænien om tilladelse til at anvende en foranstaltning, der fraviger de generelle principper om fradragsret for indgående moms i forbindelse med visse motorkøretøjer. Den 15. september 2014 blev anmodningen suppleret med en rapport om anvendelsen af afgørelse 2012/232/EU.

Generel baggrund

Ifølge artikel 168 i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Ifølge artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen på varerne har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug.

Ordningen er vanskelig at anvende, når det drejer sig om personbiler, navnlig fordi det er vanskeligt at fastsætte grænsen mellem privat og erhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres, hvilket også er tilfældet, selv om Rumænien gør brug af den mulighed, der er omhandlet i momsdirektivets artikel 168a, for at begrænse fradraget for udgifter i forbindelse med erhvervskøretøjer til det omfang, i hvilket den afgiftspligtige person faktisk anvender disse til erhvervsmæssige formål.

For at forenkle momsinddrivelsen og bekæmpe momsunddragelse anmodede Rumænien i 2011 om en individuel undtagelse til at begrænse fradragsretten for visse motorkøretøjer til 50 %. Anmodningen blev godkendt af Rådet ved afgørelse 2012/232/EU af 26. april 2012, som udløber den 31. december 2014. Nogle køretøjskategorier blev dog udtrykkeligt undtaget for denne begrænsning, f.eks. køretøjer, der udelukkende anvendes som udrykningskøretøjer eller til sikkerhedsformål samt kurervirksomhed, køretøjer, der anvendes af sælgere eller købere samt taxaer, køretøjer, der anvendes af køreskoler eller anvendes til udlejning eller leasing, eller køretøjer, der anvendes som en handelsvare. Samtidig fritages virksomhederne for angivelse af moms for privat anvendelse af et køretøj.

I overensstemmelse med artikel 4, stk. 2, andet afsnit, i førnævnte afgørelse fremlagde Rumænien en rapport om anvendelsen af afgørelsen, herunder en bedømmelse af den anvendte procentuelle begrænsning. Ifølge Rumæniens oplysninger stemmer begrænsningen på 50 % stadig overens med de faktiske omstændigheder, og den bør derfor fortsat anses som hensigtsmæssig.

En forlængelse bør dog være tidsbegrænset, så det kan vurderes, om de betingelser, som undtagelsen er baseret på, fortsat er til stede. Det foreslås derfor at forlænge undtagelsen indtil udgangen af 2017 og bede Rumænien om at indgive en ny rapport, hvis landet har til hensigt at anmode om endnu en forlængelse ud over denne dato.

Gældende foranstaltninger på det område, som forslaget vedrører

I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil dette er sket, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten for så vidt angår personbiler.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Forslaget er baseret på en anmodning fra Rumænien og vedrører kun denne medlemsstat.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget sigter for det første mod at forenkle momsopkrævningen i forbindelse med personbiler, der delvis anvendes til ikke-erhvervsmæssige formål, og har derfor en potentiel positiv virkning. Samtidig forhindres momsunddragelse som følge af ukorrekt regnskabsføring.

Da fravigelsen er af begrænset omfang og varighed, vil virkningen under alle omstændigheder være begrænset. Den får ingen negativ indvirkning på Unionens egne indtægter hidrørende fra moms.

3. JURIDISKE ASPEKTER AF FORSLAGET

Bemyndigelse af Rumænien til fortsat at anvende en bestemmelse, der fraviger princippet i momsdirektivet, om at begrænse retten for en afgiftspligtig person til at fradrage moms betalt på motorkøretøjer, der ikke udelukkende anvendes i forretningsmæssigt øjemed, til 50 %. Når fradragsretten begrænses, ophæves kravet om angivelse af moms for privat anvendelse af køretøjet for den afgiftspligtige person. En eventuel anmodning om at forlænge ordningen skal ledsages af en rapport om anvendelsen af undtagelsen, herunder en vurdering af den procentuelle begrænsning.

Retsgrundlag

Momsdirektivets artikel 395.

Nærhedsprincippet

I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde.

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at bekæmpe momsunddragelse og forenkle momsinddrivelsen.

Reguleringsmiddel/reguleringsform

I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.

4. VIRKNINGER FOR BUDGETTET

Forslaget har ingen virkning på EU's budget.

5. FAKULTATIVE ELEMENTER

Forslaget indeholder en udløbsklausul.

2014/0352 (NLE)

Forslag til

RÅDETS GENNEMFØRELSESAFGØRELSE

om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 13. februar 2014 anmodede Rumænien om bemyndigelse til fortsat at anvende en foranstaltning, der fraviger artikel 26, stk. 1, litra a), og artikel 168 i direktiv 2006/112/EF, med henblik på at begrænse fradragsretten for udgifter til visse motorkøretøjer, der ikke udelukkende anvendes i erhvervsmæssigt øjemed. Ved brev registreret i Kommissionen den 15. september 2014 supplerede Rumænien sin anmodning med en rapport om anvendelsen af Rådets afgørelse 2012/232/EU.

(2) I overensstemmelse med artikel 395, stk. 2, andet afsnit, i direktiv 2006/112/EF, underrettede Kommissionen ved brev af 12. november 2014 de øvrige medlemsstater om Rumæniens anmodning. Ved brev af 13. november 2014 underrettede Kommissionen Rumænien om, at den rådede over alle de oplysninger, den fandt nødvendige for at kunne vurdere anmodningen.

(3) I henhold til artikel 168 i direktiv 2006/112/EF har en afgiftspligtig person ret til at fradrage moms pålagt levering af varer og ydelser, som denne person har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i samme direktiv indeholder et krav om at føre momsregnskab, når et erhvervsaktiv af den afgiftspligtige person eller dennes personale anvendes til privat brug eller, mere generelt, anden brug end erhvervsbrug.

(4) Ved afgørelse 2012/232/EU fik Rumænien efter artikel 395, stk. 1, i direktiv 2006/112/EF bemyndigelse til at anvende en foranstaltning, der fraviger momsdirektivet, med henblik på at begrænse fradragsretten til 50 % for så vidt angår erhvervelse, erhvervelse inden for EU, indførsel, udlejning eller leasing af motorkøretøjer og momsudgifter i forbindelse hermed, inklusive brændstof, når køretøjerne ikke udelukkende anvendes til erhvervsmæssige formål.

(5) Afgørelse 2012/232/EU udløber den 31. december 2014.

(6) Rumænien indsendte i overensstemmelse med artikel 4, stk. 2, i afgørelse 2012/232/EU en rapport til kommissionen om anvendelsen af afgørelsen, herunder en vurdering af den procentuelle begrænsning af fradragsretten. Rumænien fastholder, at det fortsat er berettiget at anvende en sats på 50 %.

(7) Det anslås, at fravigelsen kun i ubetydelig grad vil påvirke de samlede indtægter fra afgifter, der opkræves ved det endelige forbrug, og ingen negative indvirkninger får på Unionens egne indtægter hidrørende fra moms. Rumænien bør derfor bemyndiges til fortsat at anvende denne foranstaltning for en begrænset periode indtil den 31. december 2017.

(8) I tilfælde af, at Rumænien anmoder om en yderligere forlængelse af den fravigende foranstaltning udover 2017, bør der senest den 31. marts 2017 indsendes en ny rapport til Kommissionen sammen med anmodningen om forlængelse —

VEDTAGET DENNE AFGØRELSE:

Artikel 1

I afgørelse 2012/232/EU foretages følgende ændringer:

1) Artikel 4 affattes således:

"Artikel 4

Denne afgørelse udløber den 31. december 2017.

Enhver anmodning om forlængelse af foranstaltningerne i denne afgørelse skal være Kommissionen i hænde senest den 31. marts 2017.

Sådanne anmodninger skal ledsages af en rapport, der indeholder en bedømmelse af den anvendte procentuelle begrænsning af retten til momsfradrag på baggrund af denne afgørelse."

Artikel 2

Denne afgørelse anvendes fra den 1. januar 2015.

Artikel 3

Denne afgørelse er rettet til Rumænien.

Udfærdiget i Bruxelles, den […].

På Rådets vegne

Formand

[1] EUT L 347 af 11.12.2006, s. 1.